Bókaútgáfa fer á fullt í aðdraganda jólanna , en eftir stutt yfirlit yfir Bókatíðindin sem komu út um miðjan mánuðinn sést að þar kennir ýmissa grasa fyrir áhugafólk um samfélags - og efnahagsmál . Fjórða iðnbyltingin Ólafur Andri Ragnarsson , tölvunarfræðingur og aðjúnkt við HR , hefur fjallað um fjórðu iðnbyltinguna svokölluðu og áhrif hennar á vinnuumhverfi , nám og kennslu , í námskeiði sínu Ný tækni við skólann , en nú gefur hann út bók um málið og þær miklu breytingar sem framundan eru . Segir hann tækni framtíðar allt í senn heillandi , ógnvænlega og sveipaða óvissu , en meðal þess sem stefni í er að róbótar taki yfir störf , gervigreind leysi ráðgjafa af hólmi og drónar ferji fólk og varning milli staða . Í bókinni fer Ólafur Andri einnig yfir iðnbyltingar fyrri tíma og reynir að meta út frá því og öðru við hverju megi búast nú . Ætti bókin að vera sérlega áhugaverða fyrir alla sem heillast af tæknisögu , sjálfkeyrandi bílum , drónum , Netflix , Uber , örlögum Nokia , framgangi Apple , nýjungum hjá Google og svo framvegis . Í víglínu íslenskra fjármála Sagan af landinu sem breytti kreppu og vesæld í velsæld , með augum Norðmannsins í Seðlabanka Íslands . Á haustdögum kom út bók Sveins Haralds Øygard , sem árið 2009 fékk óvænt boð um að gerast seðlabankastjóri á Íslandi til bráðabirgða , sem erlendir fjölmiðlar sögðu þá versta seðlabankastjórastarf á Vesturlöndum . Í bókinni beitir Svein glöggu gestsauga til að varpa nýju sjónarhorni á einhverja örlagaríkustu daga í sögu landsins . Í viðtali við Viðskiptablaðið í byrjun október taldi hann reynslu úr aðgerðahópi í Noregi eftir hrun í landinu á tíunda áratugnum hafa verið ástæðan fyrir því að hann fékk þá símtal sem hann átti ekki von á . „ Viltu verða seðlabankastjóri á Íslandi , “ var spurt á hinum endanum og án umhugsunar svaraði Svein Harald : Já , já , af hverju ekki . En síðan runnu á hann tvær grímur stuttu áður en hann hélt upp í vélina til Íslands þegar hann hitti ráðuneytisstjóra forsætisráðuneytisins í Noregi sem þráspurði hann hvort hann væri tilbúinn , og vísaði í hvernig Íslendingar hjuggu höfuðið hverjir af öðrum í Íslendingasögunum . „ Ólíkt mér þá var ráðuneytisstjórinn vel lesinn í Íslendingasögunum og þekkti sögu landsins . Ég þóttist við öllu búinn og fullyrti að ég væri til í slaginn . Tveimur mánuðum seinna vissi ég betur . “ Dómarinn Arnar Þór Jónsson við Héraðsdóm Reykjavíkur hefur vakið athygli fyrir að gera sig gildandi í þjóðfélagsumræðum síðustu missera , þar sem hann bæði tók á sinn hátt á orkupakkaumræðunni sérstaklega , fullveldi landsins gagnvart Evrópusambandinu og þeirri gagnrýni sem hann fékk fyrir að tjá sig , verandi starfandi dómari . . Gefur hann nú út greinasafn sitt Lög og landsmál þar sem hann hvetur lesendur til umhugsunar um samfélagslegar rætur og tilgang laganna . Segir hann umfjöllun um lög og lögfræði ekki verða slitin úr samhengi við umhverfið og samtímann , og vonast hann eftir því að greinarnar þjóni tilgangi sem innlegg í almenna og vonandi lifandi umræðu um lögin í heimspekilegu pólítísku og siðrænu samhengi . Árið 2016 gaf hann út bókina Lög og samfélag þar sem hann ræddi einnig um lagahugtakið og hagsmuni almennra borgara og samfélagsins og minnti á að lög og lagaframkvæmd mætti ekki vera alfarið á forræði lögfræðinga . Ævisaga Halldórs Ásgrímssonar eftir Guðjón Friðriksson kom út í ár , en hann var áratugum saman einn áhrifamesti stjórnmálamaður landsins . Hann gegndi formennsku í Framsóknarflokknum í 12 ár , sjávarútvegsráðherra , utanríkisráðherra lengur en nokkur annar og lauk ferlinum með tveimur árum í forsætisráðherrastólnum . Í bókinni rekur Guðjón sögu Halldórs , segir frá uppvexti kaupfélagsstjórasonarins á Vopnafirði og Höfn í Hornafirði , sjómennsku og öðrum störfum , ráðningu sem lektor við viðskiptadeild Háskóla Íslands 25 ára að aldri , þótt hann hefði aldrei tekið stúdentspróf , stjórnmálaferli , baráttu - og áhugamálum , sigrum og ósigrum . Sagt er ítarlega frá deilum um kvótakerfi , úthafsveiðar , hvalveiðar , Kárahnjúkavirkjun , Íraksstríðið og fjölda annarra mála . Vinir og samstarfsmenn Halldórs leggja orð í belg en einnig pólitískir andstæðingar og aðrir sem höfðu kynni af Halldóri og störfum hans á löngum og viðburðaríkum ferli þar sem hann naut trausts langt út fyrir eigin flokk . 2052 – Svipmyndir úr framtíðinni Í þessu smásagnasafni reyna 25 mismunandi höfundar að varpa hver sínu ljósi á hvernig samfélagið á Íslandi gæti þróast , til góðs eða ills á næstu 30 árum , en safnað var til bókaútgáfunnar á Karolina Fund . Eiga allar sögurnar það sameiginlegt að gerast árið 2052 , en sumar draga dökka mynd af framtíðinni , okkur sem víti til varnaðar og innblástur til góðra verka . Höfundarnir eru ekki endilega allir þekktir sem slíkir heldur fengu þeir Hjörtur Smárason og Jósep Gíslason sem standa að bókinni , fólk úr ýmsum geirum samfélagsins sem býr yfir mismunandi reynslu , þekkingu og sjónarhornum til liðs við sig . Lengi vel hafði þjóðin skýr markmið sem hún stefndi sem einn maður að , sjálfstæði landsins milli 1850 og 1944 , síðan uppbygging orkuauðlinda , sjávarútvegsins og útvíkkun landhelgi Íslands . Upp úr aldamótunum síðustu var það fjármálakerfið sem skyndilega átti að vera framtíðarsýnin en beið algjört skipsbrot í hruninu 2008 . Í hinum mikla vexti ferðaþjónustunnar frá hruni , hafi svo allir verið uppteknir við að uppskera , en nú sé markmiðið að finna háleit plön fyrir Ísland eftir þrjátíu ár . Eftir að hafa ekki áður komið út á íslensku virðist sem hin aldagamla bók kínverska hershöfðingjans Sun Tzu um hernaðarlistina hafi verið gefin út af tveimur aðilum fyrir þessi jól . Annars vegar af Háskólaútgáfunni í þýðingu Geirs Sigurðssonar og ritstjórn Rebekku Þráinsdóttur undir nafninu Hernaðarlist meistara Sun , en þau fengu 300 þúsund króna styrk til verkefnisins frá Stofnun Vigdísar Finnbogadóttur í erlendum tungumálum . Hins vegar gefur bókaútgáfan Ugla , sem gefið hefur út ritröð fræðilegs efnis um málefni sem brenna á nútímasamfélögum , bókina út undir titlinum Hernaðarlistin eftir Sun Tzu , en hún er í þýðingu Brynjars Arnarssonar . Þó að bókin sé 2.500 ára gömul hefur vísdómur hennar um hernaðartækni og kænskubrögð verið nýtt af forystumönnum á öllum sviðum þjóðfélagsins í hvers kyns deilum og valdabaráttu og hernaðartæknin verið yfirfærð á svið viðskipta , stjórnunar og ýmiss konar leiðtogafræði og álitin skyldulesning allra sem ætla að gera sig gildandi í mannlegu samfélagi . Sapiens : Mannkynssaga í stuttu máli Sagnfræðingurinn Yuval Noah Harari hefur slegið í gegn með bókum sínum um mannkynsöguna og lærdóminn af henni fyrir 21. öldina , en margföld metsölubók hans , Sapiens : Mannkynssaga í stuttu máli , kom loksins út á íslensku í sumar . Hefur hún þar með komið út í 49 löndum og selst í meira en 5 milljónum eintaka , en í bókinni nýtir hann líffræði , mannfræði , fornleifafræði og umhverfisfræði til að sýna hvernig sagan hefur mótað manninn og maðurinn söguna . Fer hann meðal annars yfir hvernig nútímamaðurinn varð ofan á í baráttu við að minnsta kosti sex aðrar tegundir manna sem við kepptum við um yfirráð yfir jörðinni í árdaga mannkyns . Einnig hvernig á því stóð að fólk hópaði sig saman og stofnaði borgir og ríki , mótuðum hugmyndir um hið guðdómlega , þjóðerni , mannréttindi , gjaldmiðla , lög og kenningar . Einnig veltir hann fyrir sér hvernig við urðum þrælar skriffinnsku , skipulags og neysluhyggju , og hvert við stefnum og hver framtíð mannkyns verði . Stöngin út : Ævintýralegt líf Halldórs Einarssonar í Henson Blaðamaðurinn Magnús Guðmundsson skrifar sögu Halldórs Einarssonar , oft kenndan við fyrirtæki sitt Henson , þar sem hann dregur upp einlæga og ævintýrilega mynd af einstökum manni . Halldór er auðvitað fyrir löngu orðinn þjóðþekktur , sem knattspyrnumaður , íþróttafrömuður , frumkvöðull og framleiðandi íþróttafatnaðar . Halldór er sjálfur sagnamaður af Guðs náð og því frásögnin hlaðin skemmtilegum sögum af sigrum og ósigrum , þar sem hann fer yfir litríkan feril sem einkennst hefur af miklum sveiflum og stórkostlegum ævintýrum í viðskiptum og knattspyrnu , utan lands og innan . Atburðirnir sem Halldór lýsir eru af öllu tagi , sumt er kostulegt , annað á alvarlegri nótum . Hér segir meðal annars frá lífsháska á Melavellinum og morðum og mannránum í villta austrinu eftir fall Berlínarmúrsins , saklausum hrekkjum sem gátu undið illilega upp á sig og sterkasta jólasveini í heimi . Og persónugalleríið er litríkt . Hér stíga á svið kappar á borð við George Best , Jón Pál Sigmarsson og Rod Stewart að ógleymdum aldavini Halldórs , Hermanni Gunnarssyni . Nánar má lesa um málið í Viðskiptablaðinu . Áskrifendur geta nálgast blaðið undir Tölublöð , aðrir geta gerst áskrifendur hér .